চু ৱেই-নিং

চু ৱেই-নিং (ইংৰাজী: Hsu Wei-ning; জন্ম: ৭ আগষ্ট, ১৯৮৪) এগৰাকী টাইৱানী অভিনেত্ৰী। তেওঁক টিফানি এন চু নামেৰেও জনা যায়। চুৱে এগৰাকী মডেল হিচাপে নিজৰ কেৰিয়াৰ আৰম্ভ কৰিছিল, আৰু টাইৱানী নাটক ধাৰাবাহিক ইট ষ্টাৰ্টেড উইথ এ কিছ আৰু ইয়াৰ পৰৱৰ্তী ধাৰাবাহিক দে কিছ এগেইনত কৰা সহযোগী চৰিত্ৰৰ বাবে তেওঁ পোনপ্ৰথমে দৰ্শকৰ দৃষ্টি আকৰ্ষণ কৰে। তেওঁ এমটিভি টাইৱানৰ ভিজে হিচাপেও কাম কৰিছিল।

টাইৱানী চলচ্চিত্ৰ ডিজাইন ৭ লাভত ডৰিছৰ চৰিত্ৰত কৰা অভিনয়ে তেওঁলৈ শ্ৰেষ্ঠ নৱাগত অভিনেতাৰ গোল্ডেন হৰ্চ এৱাৰ্ডৰ মনোনয়ন কঢ়িয়াই আনিছিল। তেওঁ ড্ৰামা ধাৰাবাহিক দ্য ৱে উই ৱেৰত অভিনয় কৰিছিল, যাৰ বাবে তেওঁ শ্ৰেষ্ঠ সহযোগী অভিনেত্ৰীৰ গোল্ডেন বেল এৱাৰ্ড লাভ কৰিছিল। ইয়াৰ উপৰি তেওঁ অতিপ্ৰাকৃতিক ভৌতিক ছবি দ্য টেগ-এলং (২০১৫) আৰু ইয়াৰ পৰৱৰ্তী ছবি দ্য টেগ-এলং ২ত কৰা অভিনয়ৰ বাবেও পৰিচিত।

প্ৰাৰম্ভিক জীৱন

চুৰ পিতৃ এজন ইটালিয়ান-আমেৰিকান আৰু মাতৃ এগৰাকী টাইৱানী। তেওঁৰ দুবছৰ বয়সতে পিতৃয়ে পৰিয়ালটো ত্যাগ কৰিছিল, যাৰ ফলত মাতৃয়ে নিজৰ পিতৃ-মাতৃ আৰু পৰিয়ালৰ অন্যান্য সদস্যৰ সহায়ত চুক ডাঙৰ-দীঘল কৰিছিল। চুৱে টাইপেইৰ চুৱা কাং আৰ্টছ স্কুলত অধ্যয়ন কৰিছিল, য’ত তেওঁ ৰেইনী ইয়াং আৰু এলিয়েন চুয়াঙৰ সহপাঠী আছিল। ২০০৭ চনত তেওঁ চাইনীজ কালচাৰ ইউনিভাৰ্চিটিৰপৰা ড্ৰামা এক্টিং বিষয়ত স্নাতক ডিগ্ৰী লাভ কৰে। বন্ধু-বান্ধৱীয়ে তেওঁক মাজৰ নাম এন বুলি মাতে, যিটো তেওঁৰ এজেঞ্চীৰ প্ৰফাইল ৱেবপেজতো ইংৰাজী নাম হিচাপে তালিকাভুক্ত কৰা হৈছে।

কেৰিয়াৰ

এমটিভি টাইৱানৰ বাবে এটা টেলেণ্ট কাষ্টিঙত অংশগ্ৰহণ কৰাৰ সময়তে কেটৱাক মডেল এজেঞ্চীয়ে চুক প্ৰথমবাৰৰ বাবে লক্ষ্য কৰিছিল আৰু তাৰ পিছত ২০০৩ চনত এগৰাকী ফেশ্বন মডেল হিচাপে তেওঁ চুক্তিবদ্ধ হৈছিল।

২০০৪ চনত চুৱে তেওঁৰ প্ৰথমখন টিভি ধাৰাবাহিক জিয়া ইউ ফেই ফেইত অভিনয় কৰে আৰু ইয়াৰ থিম ছং "চিয়েন চিয়ে লামে (甜姐辣妹)"ত কণ্ঠদান কৰে। ২০০৫ চনত তেওঁ ইট ষ্টাৰ্টেড উইথ এ কিছ ধাৰাবাহিকখনত দ্বিতীয়গৰাকী মহিলা মুখ্য চৰিত্ৰত অভিনয় কৰে। ২০০৭ চনত চুৱে তেওঁৰ প্ৰথমখন চলচ্চিত্ৰ আমৰ-লেজেণ্ডত অভিনয় কৰে। ২০০৯ চনত চুৱে আইডল ড্ৰামা টুগেদাৰ আৰু অটামছ কনচাৰ্টোত অভিনয় কৰে। ২০১১ চনত চুৱে টিভি ড্ৰামা লভ ইউত দ্বিতীয়গৰাকী মহিলা মুখ্য চৰিত্ৰত অভিনয় কৰে। ২০১২ চনত চুৱে মাইক্ৰ’-ফিল্ম ৱিশ্বিং ফৰ হেপিনেছত অভিনয় কৰে। ইয়াৰ উপৰি তেওঁ প্ৰথমবাৰৰ বাবে ৰোমাণ্টিক-ড্ৰামা ধাৰাবাহিক লভ মি অৰ লিভ মিত এগৰাকী মহিলাৰ মুখ্য চৰিত্ৰত অভিনয় কৰে, যি বিবাহলৈ ভয় কৰিছিল কিন্তু আন এগৰাকী মহিলাই তাইৰ প্ৰেমিকক কাঢ়ি নিবলৈ চেষ্টা কৰাৰ সময়ত তাই নিজৰ সিদ্ধান্তৰ বাবে অনুতাপ কৰিছিল। ২০১৪ চনত তেওঁ ডিজাইন ৭ লাভত প্ৰথমবাৰৰ বাবে চলচ্চিত্ৰত মহিলাৰ মুখ্য চৰিত্ৰত অভিনয় কৰে। চুৱে লিঅ’ন জে উইলিয়ামছ আৰু ছিয়াও ছিয়াও বিনৰ সৈতে ৰিজৰ্টছ ৱৰ্ল্ড চেণ্টোছাৰ প্ৰচাৰমূলক চাৰিটা খণ্ডৰ মাইক্ৰ’-ফিল্ম ধাৰাবাহিক কিউপিডছ ৱৰ্ল্ড অফ হেপিনেছতো অভিনয় কৰিছিল। ৪০ মিনিট দৈৰ্ঘ্যৰ এই মাইক্ৰ’-ফিল্মখনে ৰিজৰ্টছ ৱৰ্ল্ড চেণ্টোছাত থকাৰ সময়ত বিভিন্ন অভিযানৰ মাজেৰে দুগৰাকী পৰ্যটকে অপ্ৰত্যাশিতভাৱে ইজনে সিজনক লগ পোৱা আৰু প্ৰেমত পৰাৰ কাহিনী বৰ্ণনা কৰিছে। ২০১৪ চনত টিভিবিএছৰ ধাৰাবাহিক দ্য ৱে উই ৱেৰত অভিনয় কৰাৰ পাছত চুৱে ব্যাপক স্বীকৃতি লাভ কৰে। তেওঁৰ অভিনয়ে তেওঁলৈ শ্ৰেষ্ঠ সহযোগী অভিনেত্ৰীৰ গোল্ডেন বেল এৱাৰ্ড কঢ়িয়াই আনে।

২০১৫ চনত চুৱে ভৌতিক ছবি দ্য টেগ-এলংত অভিনয় কৰে। ইয়াত তেওঁ এগৰাকী বুধিয়ক আৰু স্বাধীন ৰেডিঅ' ডিজেৰ চৰিত্ৰত অভিনয় কৰিছিল যি সম্পৰ্কৰ প্ৰতিশ্ৰুতি দিবলৈ ভয় কৰিছিল। চলচ্চিত্ৰখনে সমালোচকৰপৰা ভাল সঁহাৰি পোৱাৰ লগতে টাইৱানৰ বক্স অফিচতো ভাল ফলাফল লাভ কৰে। তিনিদিনত ৮.৭৩ নিযুত নতুন টাইৱান ডলাৰ উপাৰ্জনেৰে এই ছবিখনে দ্বিতীয় স্থানত আত্মপ্ৰকাশ কৰিছিল, যিটো আৱাৰ টাইমছৰ পিছত যিকোনো টাইৱানী ছবিৰ বাবে শ্ৰেষ্ঠ মুকলি আছিল।

ব্যক্তিগত জীৱন

২০০৬ চনৰপৰা ২০১৫ চনলৈকে চুৱে অভিনেতা ইথান জুয়ানৰ সৈতে ডেটিং কৰিছিল।

২০১৭ চনৰ অক্টোবৰত চু আৰু টাইৱানী চিনেমেট’গ্ৰাফাৰ লিউ ইউ-নিয়ানৰ মাজত প্ৰেমৰ সম্পৰ্ক থকাটো নিশ্চিত কৰা হয়। ২০২০ চনৰ শেষৰফালে তেওঁলোকৰ বিচ্ছেদ ঘটে।

২০২১ চনৰ ১০ ডিচেম্বৰত চুৱে ২০২১ চনৰ ৰোমাণ্টিক চলচ্চিত্ৰ মেন ইন লাভৰ তেওঁৰ সহ-অভিনেতা ৰয় চিউৰ সৈতে বিবাহপাশত আবদ্ধ হোৱাৰ কথা ঘোষণা কৰে। ২০২৫ চনৰ ১৪ আগষ্টত তেওঁ তেওঁলোকৰ প্ৰথম সন্তানৰ জন্মৰ কথা ঘোষণা কৰে।

তথ্যসূত্ৰ

বাহ্যিক সংযোগ

Hsu Wei-ning on Sina Weibo

শ্ৰেণী:টাইৱানৰ চলচ্চিত্ৰ অভিনেত্ৰী
শ্ৰেণী:মডেল